Žaliakalnis
Žaliakalnis (poola keeles Zielona Góra) on Kaunase linnaosa, mis asub linna keskosas Žaliakalnise vallas, osalt aga Eiguliai valla territooriumil. Žaliakalnis asub Nerise kaldal ning piirneb põhjas Kalniečiaiga ja kirdes Dainavaga. Žaliakalnis on pindalalt üks suuremaid Kaunase linnaosi. Linnaosas asuvad 1931. aastal valminud köisraudtee (vanim köisraudtee Leedus), Kaunase linnaraamatukogu ja Žaliakalnise raamatukogu, 1906. aastal valminud vanausuliste kirik, 1940. aastal valminud Kristuse Ülestõusmise kirik, 1923. aastal valminud Väike Ülestõusmise kirik, 1925. aastal valminud Lenartavičiuse kabel, 1858. aastal valminud endine sünagoogi hoone, Žaliakalnise juudi kalmistu (asub osaliselt Gričiupises. Linnaosas asuvad osalt ka Leedu loomaaed ja Kaunase Tehnikaülikooli üliõpilaslinnak. Haridust annavad Leedu Spordiülikool, Kaunase Kunstikool, kaks gümnaasiumit ja põhikool. Linnaossa jäävad ka mitmed spordikompleksid – 1973. aastal valminud Kaunase jäähall, 2001. aastal valminud jalgpallikooli jalgpalliväljak ja 1925. aastal valminud S. Dariuse ja S. Girėnase staadion. Väike osa Zaliakalnisest on tööstuspiirkond. Linnaosa peatänavate ümbrus on polüfunktsionaalne, suurem osa Žaliakalnisest on aga madalhoonestatud elamuala. Osa linnaosast on ka puhkepiirkond – Žaliakalnise idapoolsem osa kannab nime Ąžuolynas ja see on suures osas park.